Ενδεικτικές απαντήσεις
2.1
α) Το σημαντικότερο πλεονέκτημα της μεγαλύτερης τιμής για το βήμα τραπεζιού (4-5 mm μεγαλύτερο από το πάχος τομής) ή βήμα σάρωσης μέχρι 1,5 που μπορεί να χρησιμοποιηθεί είναι η συντόμευση της εξέτασης, ειδικά αν γίνεται για την εκτίμηση μεγάλων αλλοιώσεων ή την ανίχνευση λεμφαδενοπάθειας, καθώς και για ασθενείς που είναι σε κακή κατάσταση και δεν συνεργάζονται.
β) Στο βασικό πρωτόκολλο εξέτασης λαμβάνεται προσθιοπίσθιο τοπογράφημα σε βαθιά εισπνοή από το λαιμό ως την άνω κοιλία και με τη βοήθειά του ορίζουμε συνεχείς τομές (ή pitch=1) πάχους 7-10 mm από την κορυφή ως τη βάση των πνευμόνων.

2.2
α) Μια ειδική τεχνική που μπορεί να εφαρμοσθεί στην ΥΤ θώρακα είναι η εξέταση θώρακα υψηλής ανάλυσης. Σε αυτή χρησιμοποιείται πάχος τομής 1mm, αλλά οι τομές παίρνονται κάθε 10 mm. Κατά κάποιο τρόπο είναι μια «δειγματοληπτική» λεπτομερής εξέταση του πνευμονικού παρεγχύματος και χρησιμοποιείται για την ανίχνευση διάχυτων πνευμονικών βλαβών όπως είναι το εμφύσημα και η βρογχιεκτασία.
β) Κάθε τομή φωτογραφίζεται σε παράθυρο μαλακών μορίων και σε παράθυρο κατάλληλο για το πνευμονικό παρέγχυμα. Κατά τη φωτογράφηση φροντίζουμε να αναδεικνύονται ικανοποιητικά τα όρια μεταξύ υπεζωκότα και θωρακικού τοιχώματος, ολόκληρο το πνευμονικό παρέγχυμα, τα μεγάλα και μεσαία πνευμονικά αγγεία, η τραχεία και οι κύριοι βρόγχοι, το θωρακικό τοίχωμα, η θωρακική αορτή και οι δομές του ανώτερου μεσοθωρακίου.

